###

### П Р О Т О К О Л

**от разширено заседание на Областния щаб за изпълнение на плана за защита при бедствия - 02.11.2016 г.**

Днес 02.11.2016 г. се проведе заседание на Областния щаб за изпълнение на плана за защита при бедствия. Присъстваха 19 човека, съгласно попълнения присъствен лист.

Г-жа Ирина Митева – областен управител на област Ловеч откри заседанието и предложи следния дневен ред:

1. Доклад за готовността на общините и териториалните структури на централната власт за функциониране в усложнена зимна обстановка – докладват кметовете на общини и ръководителите на структури.

Други предложения относно дневния ред не бяха направени.

**По т. 1 Доклад за готовността на общините и областните структури на централната власт за функциониране при зимни условия.**

**Г-жа Митева** обясни, че в изпълнение на чл.65, ал.1, т.6 от Закона за защита при бедствия и във връзка с изпълнение на подготовката за зимния сезон 2016/2017 г. е необходимо да бъде създадена организация и да се приведе в готовност техниката за поддържане на пътната мрежа до и в населените места. Да се планира в пълна степен защитата на населението при бедствия и при усложнена зимна обстановка. Щабовете трябва да имат готовност да поемат ръководството на спасителните работи при повсеместни снегонавявания и обледенявания. Също така трябва да се проконтролира готовността на фирмите, с които има подписани договори за зимно поддържане на пътища, като се осигури и необходимото финансиране.

След което предостави думата на представителите на общините за докладване.

**Г-жа Корнелия Маринова** – кмет на община Ловеч каза, че има сключен договор с фирма „Инфрастрой“ ЕООД Плевен за почистване на общинската пътна и улична мрежа при снеговалеж и фирма „ЕКО“ ЕАД Ловеч за уличната мрежа и обществените площи в гр. Ловеч, осигурени са средства за отопление на училищата и социалните заведения, състава на общинския щаб за защита при бедствия е осъвременен със Заповед на кмета на община Ловеч № 1515/21.09.2016 г. На 26.10.2016 г. е проведено заседание на Общинския Щаб за изпълнение на общинския план за защита при бедствия на който са докладвани критичните участъци за общината, както и приоритетните участъци за зимно поддържане и почистване. На заседанието представителите на двете фирми - „Инфрастрой“ ЕООД Плевен и „ЕКО“ ЕАД са докладвали пълната им готовност за зимния сезон. Училищата и детските заведения са подготвени за нормален учебен процес през зимния период.

**Г-жа Донка Михайлова** – кмет на община Троян, счита че е създадена необходимата организация и са сключени договори за снегопочистване за всички населени места в общината. Трудности е имало при сключване на договори за селата Голяма Желязна и Борима. В селата Бели и Черни Осъм техниката е стара и там помощ ще бъде оказвана от общинската фирма „БКС“, която през 2016 г. е закупила нова техника, осигурено е необходимото количество сол и пясък, осигурени са резервни квартири за децата, ползващи общежитието в с. Черни Осъм. Г-жа Михайлова сподели и за проблеми, по които все още се работи: почистват се сервитути във високопланинската част на пътната мрежа, не е решен все още проблема от ЧЕЗ със спирането на тока в с. Черни Осъм при снегонавяване в с. Орешак, което довежда и до спиране на водата в двете

села. На 27.10.2016 г. е проведено заседание на общинския щаб, който е актуализиран и всички членове са запознати с функционалните им задължения. Проверки по

оповестяването се извършват периодично при необходимост. Създадена е организация за своевременно докладване на обстановката – на дежурните по ОбСС, на ОД по ОСС и на ОЦ на РД ПБЗН.

**Г-н Врабевски** – зам. кмет на община Тетевен сподели, че създадената организация е добра, има сключен договор с ф-ма „Еко-Титан“, няма затруднения с доставките на горива и дърва, предстои заседание на общинския щаб. Високопланинските хижи са осигурени с дърва за отопление и с бензин за агрегатите на ток. При снеговалеж обикновено има проблеми в селата Рибарица и Васильово. Местните структури на основните части на Единната спасителна система разполагат с подготвен и обучен персонал, имат необходимата техника за работа при зимни условия, подсигурени са с гориво, медикаменти и др.материали. Имат разработени оперативни планове и инструкции за работа през зимата.

**Г-н Асен Гонков** – представител на община Летница информира, че на 03.10.2016 г. е проведено заседание на Общинският съвет за сигурност и управление при кризи-Летница, съвместно с кметовете на населените места от общината за готовността на общината за работа при зимни условия. Участниците в заседанието са запознати с актуализирания общински план в част „Снегонавявания и обледявания“. Община Летница няма сключен договор с фирма за зимно поддържане и снегопочистване на общинските пътища на територията на общината. Снегопочистването ще се извършва със собствена техника, като за тази цел наличната техника е оборудвана с необходимите принадлежности и горива. Училищата, детските заведения и ЦНСТ на територията на общината са снабдени с необходимите горива и материали.

**Г-н Марко Пенев** – представител на община Априлци доложи, че училищата и детските градини са подготвени за зимата и в момента екипи на ЧЕЗ почистват просеките на 20 kw електропроводи.

**Г-н Валентин Иванов -** представител на община Ябланица счита, че общината е планирала действията си по осигуряване на нормалната проходимост и осигуряване на населението с услуги и стоки от първа необходимост.

**Г-н Грозданов,** директор на ОПУ – Ловеч докладва, че Републиканската пътна мрежа, стопанисвана и поддържана от Областно пътно управление – гр. Ловеч, е с обща дължина 735,043 км /приравнени към двулентов път - 743,314 км /, разпределени на територията на три Районни пътни служби. Към днешна дата ОПУ Ловеч има сключен 4 годишен договор за поддържане (превантивно, текущо, зимно и ремонтно-възстановителни работи при аварийни ситуации) на 735.259 км републикански пътища с Обединение „ТРЕЙС-ПРИБОР” и участници в обединението: „ПИ ЕС АЙ” АД – Стара Загора, „ПЪТПРИБОР” ООД – София, „ТРЕЙС ГРУП ХОЛД“ АД гр. София и „ИНФРАСТРОЙ“ ЕООД Плевен. Също така, уведоми членовете на щаба, че за почистване от падналия сняг и опесъчаване на републиканските пътища на територията на Областно пътно управление – гр. Ловеч, по план са предвидени да участват 109 бр. машини и автомобили, разпределени по видове и Районни пътни служби, като от тях 93 бр. са напълно готови. За обезопасяване на пътищата против хлъзгане при заледяване по план са предвидени 13300 тона пясък и 3300 т сол, вече са осигурени 8200 т пясък (62% от необходимото количество) и 3200 т сол (80 % от необходимото количество), разпределени по Районни пътни служби. Г-н Грозданов предупреди, че вследствие многото ремонти по Автомагистрала „Хемус“, които все още не са приключили, се очаква при силен снеговалеж тежкотоварните автомобили да бъдат спирани, за да няма задръствания. На по-късен етап, когато се знаят местата за спиране, те ще бъдат съобщени и качени в сайта на АПИ, за да ги знаят пътуващите.

Ръководителите на областните структури на държавната власт също декларираха готовността на техните екипи да поддържат републиканските пътища, да осигурят нормална организация на движението на превозните средства, за готовността им за оказване на помощ на болни, на пострадали, за осигуряването с вода и стоки от първа необходимост. Във всички лечебни заведения има резерв от медикаменти, кислород и резервно електрозахранване. Създадена е организация хора с измръзвания да бъдат транспортирани до университетската болница в Плевен за лечение.

В заключение г-жа Митева изрази удовлетворение от проведеното заседание, от готовността на областта за функциониране при усложнена зимна обстановка и предупреди, че назначената от Областния управител комисия ще контролира работата на пътно-поддържащите фирми и дейността на институциите по осигуряване на нормални условия на живот на населението през зимния сезон 2016/2017 г.

След изчерпване на дневния ред заседанието беше закрито.

**Протоколирал**:

Румен Райков

 *Главен експерт ОМП*

 *Дирекция АПОФУС*

**За председател**:

 Ирина Митева

 *Областен управител*

 *на област Ловеч*